ምክር ቤቱ በተጠናከረ የፓርላማ ዲፕሎማሲ አገራዊ ጥቅሞችን የማስጠበቅ ሥራ እየሰራ ነው-አፈ ጉባዔ አባ ዱላ
 የሕዝብ ተወካዮች ምክር ቤት በተጠናከረ የፓርላማ ዲፕሎማሲ አገራዊ ጥቅሞችን ከማስጠበቅ ባሻገር የገጽታ ግንባታ ሥራ እየሰራ መሆኑን የምክር ቤቱ አፈ-ጉባዔ አባ ዱላ ገመዳ ገለጹ። አፈ-ጉባዔ አባ ዱላ ገመዳ በተለይ ለኢትዮጵያ ዜና አገልግሎት እንደገለጹት ምክር ቤቱ ከ28 አገራት ጋር የፓርላማ ወዳጅነት ቡድን በመመስረት የተሳካ የዲፕሎማሲ ሥራ እየሰራ ይገኛል።ምክር ቤቱ በተለያዩ አህጉራዊና ዓለም አቀፋዊ የፓርላማ መድረኮች ላይ በመሳተፍ ኢትዮጵያ ከመስራችነት አልፋ የአመራር ሚናዋን እንድትወጣ በማድረግ ላይ ነው።በዚህም ብሔራዊ ጥቅሟን በማስጠበቅ የአገሪቱን በጎ ገጽታ መገንባት መቻሉን ነው አፈ ጉባኤ አባዱላ የገለጹት።ኢትዮጵያ በዓለም አቀፍ መድረክ ያላት ተቀባይነት የሚወሰነው በአገር ውስጥ በሚካሄደው ሁለንተናዊ እንቅስቃሴ ጥንካሬ ቢሆንም የአፍሪካን ጥቅም በተመለከተ በምትይዘውና በምታራምደው አቋም ተደማጭነቷ ከፍ እያለ መምጣቱን ጠቁመዋል።ምክር ቤቱ በኢትዮጵያ የኢንቨስትመንት ዘርፍ ከፍተኛ ተሳትፎ ባላቸው አገራት ላይ ትኩረት በማድረግ ውጤታማ የፓርላማ ዲፕሎማሲ ሥራ እያከናወነ ይገኛል።በተለይ የሌሎች አገራት ምክር ቤቶች የኢትዮጵያን ሁለንተናዊ እንቅስቃሴ በሚገባ ተገንዝበው ድጋፍ እንዲያደርጉ የፓርማ ዲፕሎማሲ ቁልፍ አስተዋጽኦ እያበረከተ ይገኛል።በዓባይ ወንዝ ፍትሃዊ አጠቃቀም ዙሪያ በኡጋንዳ የተደረሰውን ስምምነት አብዛኛዎቹ የተፋሰሱ አገራት ፈርመው መቀበላቸውን አፈ ጉባዔ አባ ዱላ አውስተዋል።ከዚህ አኳያ ምክር ቤቱ የፓርላማ የወዳጅነት ቡድን አጋሮቹ ስምምነቱን በየአገሮቻቸው ምክር ቤቶች ሲቀርብ እንዲያጸድቁት በፓርላማ ዲፕሎማሲ በኩል አስፈላጊውን መረጃ በመስጠት የሚጠበቅበትን ሥራ እየሰራ መሆኑን ገልጸዋል።በተለይ በታላቁ የኢትዮጵያ ሕዳሴ ግድብ ግንባታ ዙሪያ ሲታዩ የነበሩ ብዥታዎች ላይ ምክር ቤቱ የማጥራት ሥራ ሲሰራ እንደቆየ ነው አፈ-ጉባዔው ያስታወቁት።ኢትዮጵያ በምታካሂዳቸው የማህበራዊ ኢኮኖሚያዊና ፖለቲካዊ እንቅስቃሴዎች አገሮች በቂ ግንዛቤ እንዲኖራቸው በማድረግ ጠንካራ ድጋፍ እንድታገኝ የሚደረግባቸው መድረኮች ናቸው።የፓርላማ ዲፕሎማሲ ከኢትዮጵያ ቀደም ብለው ሥርዓቱን ከዘረጉት አገራት በቂ ልምድ ለማግኘት እገዛ አድርጓል ብለዋል።በአንጻሩ ኢትዮጵያ እየገነባች ያለውን ዴሞክራሲያዊ ሥርዓት ሌሎች እንዲረዱትና ከኢትዮጵያ እንዲማሩ ለማድረግም ዕድል ፈጥሯል።በዚህም ሕገ-መንግሥቱን መሰረት በማድረግ በአገሪቱ እየተገነባ ያለው የፓርላማ ዲፕሎማሲ ውጤታማ መሆን ችሏል።ኢትዮጵያ የዳበረ ዴሞክራሲ ካላቸው አገሮች ተሞክሮ ለመውሰድ እንደምታደርገው ሁሉ ከኢትዮጵያ ትምህርት የሚወስዱ በርካታ አገራት መኖራቸውን ጠቁመው ለአብነትም ሊቢያን ጠቅሰዋል።ኢትዮጵያ የበርካታ ብሄሮች ብሄረሰቦችና ሕዝቦች መኖሪያ እንዲሁም የተለያዩ ኃይማኖቶች ተቻችለው በጋራ የሚኖሩባት አገር ናት ያሉት አቶ አባ ዱላ እንዲያም ሆኖ የተረጋጋ ሠላም፣ ፈጣንና ተከታታይነት ያለው ዕድገት ከማረጋገጥ ባሻገር ለአካባቢው ሠላም አስተዋጽኦ ማድረግ የቻለች አገር ነች።ይህን በሚገባ የተገነዘቡ የተለያዩ አገራትም የኢትዮጵያን ልምድ በተለያየ መንገድ ለመጋራት በሯን እያንኳኩ እንደሆነ ገልጸዋል።በቅርቡም በምክትል አፈ ጉባኤ የተመራ የሊቢያ የፓርላማ ቡድን በሽግግር ላይ የምትገኘውን አገራቸውን ወደ ህገ መንግሥታዊና ሠላማዊ ምዕራፍ ለማሸጋገር ከኢትዮጵያ ዝርዝር ልምድ ወስዷል።የፓርላማ ዲፕሎማሲ አገሮች በውጭ ጉዳይ ፖሊሲያቸው ላይ ተመስርተው በአስፈፃሚው የመንግሥት አካል የሚያደርጉት የአገር ለአገር ግንኙነት በሕዝብ ተወካዩ በኩል የሚደገፍበት የሕዝብ ለሕዝብ ግንኙነት በመባል የሚታወቅ የዲፕሎማሲ አካል ነው።ኢትዮጵያ በዓለም አቀፍ የፓርላማ ሕብረት ቀደምት አባል ከመሆኗ ባሻገር በአንድ ወቅት ኅብረቱን በፕሬዝዳንትነት መምራት መቻሏን አውስተዋል።በአሁኑ ወቅትም የፓን አፍሪካ ፓርላማን በምክትል ፕሬዝዳንትነት እየመራች ሲሆን የምሥራቅ አፍሪካ የልማት በይነ መንግሥታት /ኢጋድ/ የፓርላማ ኅብረትንም በፕሬዝዳንትነት እየመራች ትገኛለች።ኢትዮጵያ ባለፈው ዓመት ኅዳር ወር ላይ ከ87 በላይ አገራት ተሳታፊ የሆኑበት የአፍሪካ፣ ካሪቢያን/ፓስፊክና አውሮፓ ኅብረት ጥምር የፓርላማ ጉባዔን በብቃት ማስተናገዷ የሚታወስ ነው ። (ኢዜአ)